DA Den Europæiske Unions Tidende C 111/29

Meddelelse om indledning af en beskyttelsesundersøgelse vedrørende importen af stålprodukter

(2018/C 111/10)

Det fremgår af de oplysninger, som Europa-Kommissionen (»Kommissionen«) har til rådighed, deriblandt de gældende overvågningsforanstaltninger (1), at importen af visse stålprodukter for nylig er steget markant, hvilket viser, at der er tilstrækkelige beviser for, at denne udvikling i importen gør det nødvendigt at anvende beskyttelsesforanstaltninger. Kommissionen har derfor besluttet på eget initiativ at indlede en beskyttelsesundersøgelse i henhold til artikel 5 i Europa-Parlamentets og Rådets forordning (EU) 2015/478 (2) og artikel 3 i Europa-Parlamentets og Rådets forordning (EU) 2015/755 (3).

1. DE UNDERSØGTE VARER

De varer, der er genstand for denne undersøgelse, er visse stålprodukter (»de pågældende varer«). De pågældende varer er opført i bilag I til denne meddelelse sammen med de KN-koder, under hvilke de tariferes i øjeblikket. KN-koderne angives kun til orientering.

2. STIGNING I IMPORT OG SKADE

Det fremgår af de oplysninger, som Kommissionen har til rådighed, at den samlede import af de pågældende varer steg fra 17,8 mio. ton til 29,3 mio. ton i perioden 2013-2017. Importen af de pågældende varer steg med ca. 65 % mellem 2013 og 2016. De største stigninger fandt sted i 2015 og i særdeleshed i 2016, hvor importen nåede 28,6 mio. ton. Importen af de pågældende varer har efterfølgende ligget på et betydeligt niveau. Der har desuden været en pludselig, nylig, væsentlig og markant stigning i importen af hver af de pågældende varer i absolutte tal. Kommissionen bemærker desuden, at den samlede import af de pågældende varer også var steget relativt, nemlig fra 7,3 % til 11,6 % med hensyn til produktion og fra 12,2 % til 17,6 % med hensyn til forbrug. I begge tilfælde viste stigningen sig i perioden 2014-2016, hvorefter importen forblev på et forholdsvis højt niveau. Stigningen i importen har vist sig at være resultatet af uforudsete udviklinger såsom den globale overkapacitet i stålproduktionen og de handelsforanstaltninger, der blev vedtaget af en række tredjelande i de senere år netop på grund af denne globale overkapacitet.

Der foreligger også umiddelbare beviser for, at mængden af og priserne på denne import har forvoldt eller truer med at forvolde en betydelig samlet forringelse af EU-erhvervsgrenens situation, på grundlag af de økonomiske indikatorer, der er omhandlet i artikel 9 i forordning (EU) 2015/478 og artikel 6 i forordning (EU) 2015/755. Navnlig viser disse beviser, at importen af de pågældende varer blandt andet har haft en negativ indvirkning på EU-producenternes markedsandel for så vidt angår visse varekategorier. Derudover var importpriserne igennem hele perioden lavere end EU-erhvervsgrenens salgspriser. Dette har lagt et betydeligt pres på EU-erhvervsgrenens salgspriser, hvilket har resulteret i en negativ eller lav fortjeneste. Til trods for at den finansielle situation tilsyneladende for nogle af de pågældende varer forbedredes i 2017, befinder de sig stadig i en vanskelig situation og er sårbare over for en yderligere stigning i importen, der sandsynligvis er overhængende på baggrund af den generelle overkapacitet af stål, det stigende antal handelsbeskyttelsesforanstaltninger truffet af tredjelande over for stålprodukter og de nylige sektion 232-foranstaltninger truffet af USA. Med undersøgelsen vurderes situationen for de pågældende varer, herunder en særskilt vurdering af situationen for hver af varekategorierne, baseret på den seneste udvikling såsom en eventuel omlægning af handelen som følge af de amerikanske foranstaltninger.

3. SAGSFORLØB

Efter at have informeret medlemsstaterne har Kommissionen fastslået, at der foreligger tilstrækkelige beviser til at berettige indledningen af en undersøgelse, og den indleder hermed en undersøgelse i henhold til artikel 5 i forordning (EU) 2015/478 og artikel 3 i forordning (EU) 2015/755.

Med undersøgelsen skal det afgøres, om de pågældende varer som følge af en uforudset udvikling importeres til Unionen i så øgede mængder og/eller under sådanne vilkår, at det forvolder eller truer med at forvolde alvorlig skade for EU-producenter af lignende eller direkte konkurrerende varer.

3.1. Skriftlige henvendelser, besvarelser af spørgeskemaer og korrespondance

For at indhente de oplysninger, som Kommissionen anser for nødvendige til sin undersøgelse, vil den sende spørgeskemaer til kendte producenter af lignende eller direkte konkurrerende varer og til kendte sammenslutninger af producenter i Unionen. De udfyldte spørgeskemaer skal være Kommissionen i hænde senest 21 dage fra den dato, hvor de er sendt.

Alle interesserede parter, herunder eksporterende producenter, importører og brugere af de pågældende varer og deres sammenslutninger opfordres til at tilkendegive deres synspunkter, indgive oplysninger og fremlægge dokumentation herfor. Uformelle bemærkninger skal indsendes senest 21 dage efter datoen for offentliggørelsen af denne meddelelse i Den Europæiske Unions Tidende. Interesserede parter kan give sig til kende ved straks at kontakte Kommissionen, fortrinsvis via e-mail, dog senest 15 dage efter offentliggørelsen af denne meddelelse i Den Europæiske Unions Tidende, og anmode om et spørgeskema. Det udfyldte spørgeskema skal indsendes senest 21 dage fra den dato, hvor de er sendt.

Enhver indgivelse af synspunkter og oplysninger efter ovenstående frister kan lades ude af betragtning.

3.2. Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

Oplysninger, der forelægges Kommissionen, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og dataene i en form, der gør det muligt for dem at udøve deres ret til forsvar.

Alle skriftlige bemærkninger, herunder de oplysninger, hvorom der anmodes i denne meddelelse, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (1). De parter, der indsender oplysninger i løbet af undersøgelsen, opfordres til at begrunde deres anmodning om fortrolig behandling.

For at sikre alle interesserede parter en rimelig ret til forsvar i løbet af undersøgelsen anmodes parter, der indgiver oplysninger forsynet med påtegningen »Limited«, om at indgive ikke-fortrolige sammendrag heraf, som forsynes med påtegningen »For inspection by interested parties«. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikke-fortroligt sammendrag heraf, der opfylder kravene til form og indhold, kan disse oplysninger lades ude af betragtning.

Interesserede parter opfordres til at fremsætte deres bemærkninger og anmodninger pr. e-mail, herunder scannede fuldmagter og erklæringer, dog med undtagelse af omfattende besvarelser, der skal indleveres på en CD-ROM eller DVD, der enten afleveres personligt eller sendes anbefalet.

Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »Korrespondance med Europa-Kommissionen i handelsbeskyttelsessager«, der er tilgængeligt på webstedet for Generaldirektoratet for Handel:

http://trade.ec.europa.eu/doclib/docs/2014/june/tradoc_152565.pdf.

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H, Kontor H5 Kontor: CHAR 03/66 1049 Bruxelles BELGIEN E-mailadresse TRADE-SAFEGUARD-STEEL@ec.europa.eu

3.3. Høringer

I henhold til artikel 5 i forordning (EU) 2015/478 og artikel 3 i forordning (EU) 2015/755 kan alle interesserede parter også anmode Kommissionen om at blive hørt mundtligt senest 21 dage efter offentliggørelsen af denne meddelelse i Den Europæiske Unions Tidende.

4. KONTROL AF OPLYSNINGER

Interesserede parter, som har tilkendegivet deres synspunkter eller indgivet oplysninger eller anmodet om at blive hørt i henhold til artikel 5 forordning (EU) 2015/478 og artikel 3 forordning (EU) 2015/755, og repræsentanter for de eksporterende lande kan efter skriftlig anmodning få adgang til alle de oplysninger, der er stillet til rådighed for Kommissionen som led i undersøgelsen, bortset fra interne dokumenter, der er udarbejdet af Unionens eller medlemsstaternes myndigheder, for så vidt disse oplysninger er relevante for fremlæggelsen af deres sag og ikke-fortrolige som omhandlet i artikel 8 i forordning (EU) 2015/478 eller artikel 5 i forordning (EU) 2015/755, og for så vidt Kommissionen anvender dem i undersøgelsen. De berørte parter, som har rettet henvendelse, kan fremsætte deres bemærkninger til disse oplysninger over for Kommissionen, og der kan tages hensyn til deres bemærkninger i det omfang, de underbygges med tilstrækkelige beviser.

5. MANGLENDE SAMARBEJDSVILJE

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser på grundlag af de foreliggende faktiske oplysninger, jf. artikel 5 i forordning (EU) 2015/478 og artikel 3 i forordning (EU) 2015/755. Konstateres det, at en interesseret part har meddelt urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

6. HØRINGSKONSULENT

Interesserede parter kan anmode om, at høringskonsulenten i handelsprocedurer griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter i spørgsmål vedrørende bl.a. stigningen i importen, skade, årsagssammenhæng og Unionens interesser.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer/.

7. TIDSPLAN FOR UNDERSØGELSEN

Hvis Kommissionen fastslår, at der er behov for foranstaltninger, træffer Kommissionen de fornødne afgørelser i henhold til Kapitel V i henholdsvis forordning (EU) 2015/478 og (EU) 2015/755, senest ni måneder efter indledningen af undersøgelsen, medmindre der foreligger ekstraordinære omstændigheder, og i så fald kan tidsfristen forlænges med en periode på maksimalt to måneder. Hvis tidsfristen forlænges, offentliggør Kommissionen en meddelelse i Den Europæiske Unions Tidende om, hvor meget fristen er forlænget og en kortfattet begrundelse herfor.

8. BEHANDLING AF PERSONOPLYSNINGER

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4).

(1) Kommissionens gennemførelsesforordning (EU) 2016/670 af 28. april 2016 om indførelse af forudgående EU-tilsyn af importen af visse jern- og stålprodukter med oprindelse i visse tredjelande (EUT L 115 af 29.4.2016, s. 37).

(2) Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (EUT L 83 af 27.3.2015, s. 16).

(3) Europa-Parlamentets og Rådets forordning (EU) 2015/755 af 29. april 2015 om fælles ordninger for indførsel fra visse tredjelande (EUT L 123 af 19.5.2015, s. 33).

(1) Et dokument med påtegningen »Limited« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(4) EFT L 8 af 12.1.2001, s. 1.